Fliekvlooi: Dié tikmasjien weet nie vir wié hy tik nie | Netwerk24
Fliekvlooi: Dié tikmasjien weet nie vir wié hy tik nie
Deur Leon van Nierop 29 September 2019 05:00
Typewriter ** Mikhail Gandhi en Sara Gesawat. Regisseur: Sujoy Ghosh
Dit is jammer dat 'n reeks met soveel potensiaal en so 'n blink konsep die meeste van die letters op die sleutelbord misslaan. In hierdie spokerige reeks is daar 'n tikmasjien (wat laas in The Shining tot sy reg gekom het!) wat vanself begin tik. Voeg daarby 'n niksvermoedende gesin wat in 'n spokerige huis intrek en 'n groep kinders wat hul lyf spookspeurders hou, en die tafel is gedek vir 'n feesmaal vol verrassings en grieselgeeste. Maar die reeks is onseker oor presies wie die gehoor is. Is dit volwassenes wat van spookstories hou? Is dit gerig op kinders wat graag wegkruipertjie in vervalle huise wil speel? Of is dit vir vraatkykers wat nie kan wag om te sien watter geeste dié slag uit die skaduwees nader kruip nie?
Die eerste episode is 'n watertand pronkstuk soos die meeste loodsepisodes in dié soort reekse maar is. Die kuns is egter om die beloftes, wat in episode een gemaak is, deur te voer, en dit is waar die reeks faal. Die tweede episode voldoen nie aan die verwagtings nie, en uiteindelik word dit 'n doodgewone nabootsingsreeks met 'n blink idee wat die spoor vroeg byster raak.
Dit lyk boonop na die herskryf van vele ander soortgelyke reekse. 'n Mens voel deurgaans, veral ná die mislukte rolprent Polaroid, dat jy dié idee al dikwels tevore gesien het, net in 'n meer suksesvolle, grillerige gedaante.